চিলাহাটি রেলস্টেশনের ওয়াশফিটে ঘাসের উপর ঢালাই

Thu, 26 Jun 2025 11:13:25 +0000

⁣নীলফামারীর চিলাহাটি রেলস্টেশনের ওয়াশফিট নির্মাণকাজে ঘাস ও আগাছা পরিষ্কার না করেই ঢালাই কাজ চলছে। দীর্ঘদিন ধরে পড়ে থাকা মরিচা পড়া রড এবং জঙ্গলে ঢেকে থাকা স্থানে পুনরায় কাজ শুরু হলেও সঠিক তদারকির অভাবে নিম্নমানের কাজ হচ্ছে বলে অভিযোগ উঠেছে।
বুধবার (২৫ জুন) সরেজমিনে দেখা যায়, ঘাস ও পলিথিনের ওপর ঢালাই কাজ চলছে। নাম প্রকাশে অনিচ্ছুক এক কর্মচারী জানান, "পলিথিন আনতে বলেছিলাম, না আনায় ঘাসের উপরেই ঢালাই দিচ্ছি।"
জানা গেছে, প্রায় সাত মাস আগে ঢালাইয়ের জন্য রড বিছানো হলেও ঠিকাদারি প্রতিষ্ঠান ক্যাসেল কোম্পানি তাদের কর্মচারীদের সাত মাস ধরে বেতন না দেওয়ায় কাজ বন্ধ ছিল। ফলে নির্মাণসাইটে জন্মায় ঘাস-জঙ্গল এবং রডে পড়ে মরিচা। সেই অবস্থায় ঈদুল আজহার ছুটির সময় গোপনে কাজ শেষ করতে প্রকল্প পরিচালক আব্দুর রহিম তার ঘনিষ্ঠ সোহেল নামে এক ব্যক্তিকে দিয়ে নির্মাণ কাজ করান।
তবে প্রকল্প পরিচালক আব্দুর রহিম বলেন, “কাজ শেষ করছে ঠিকাদারি প্রতিষ্ঠান। আগাছা পরিষ্কার করেই ঢালাই হচ্ছে এবং তদারকির জন্য লোকও নিয়োজিত রয়েছে।” তবে স্থানীয় সাংবাদিকরা বহুবার অনিয়মের খবর প্রকাশ করলেও কার্যকর কোনো ব্যবস্থা নেওয়া হয়নি।